《山水图为静轩作》
明代·陈琏

静明山高倚空碧，山下禅林更幽寂。常闻老衲去参禅，喜见高僧来驻锡。

岚气濛濛路莫分，上方楼阁远嚣尘。天花时落祇园石，曙色遥连钟阜云。

是中风致由来美，况复写归图画里。几回丈室谛观时，顿觉心源清似水。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。